Propunere de REGULAMENT AL CONSILIULUI de modificare a Regulamentului (CE) nr. 974/98 în ceea ce privește introducerea euro în Letonia /* COM/2013/0337 final - 2013/0176 (NLE) */





EXPUNERE DE MOTIVE 1. CONTEXTUL PROPUNERII La 5 iunie 2013, Comisia a adoptat o propunere de decizie a Consiliului în conformitate cu articolul 140 alineatul (2) din Tratatul privind funcționarea Uniunii Europene (denumit în continuare „tratatul”), indicând că Letonia îndeplinește condițiile necesare pentru adoptarea monedei euro și abrogând, de la 1 ianuarie 2014, derogarea al cărei obiect îl constituie această țară. În cazul unei decizii pozitive, Consiliul va trebui să adopte celelalte măsuri necesare pentru introducerea euro în Letonia. Regulamentul (CE) nr. 974/98 al Consiliului privind introducerea euro[1] reglementează introducerea inițială a euro în statele membre din zona euro din primul val și în Grecia[2]. Regulamentul menționat anterior a fost modificat prin: – Regulamentul (CE) nr. 2169/2005, pentru a pregăti viitoarele extinderi ale zonei euro; – Regulamentul (CE) nr. 1647/2006, pentru a include Slovenia (care a adoptat moneda euro la 1 ianuarie 2007); – Regulamentul (CE) nr. 835/2007, pentru a include Ciprul (care a adoptat moneda euro la 1 ianuarie 2008); – Regulamentul (CE) nr. 836/2007, pentru a include Malta (care a adoptat moneda euro la 1 ianuarie 2008); – Regulamentul (CE) nr. 693/2008, pentru a include Slovacia (care a adoptat moneda euro în ianuarie 2009); – Regulamentul (UE) nr. 670/2010, pentru a include Estonia (care a adoptat moneda euro în ianuarie 2011). Pentru ca Regulamentul (CE) nr. 974/98 să includă și Letonia, trebuie adăugată o trimitere la acest stat membru în regulament. Prezenta propunere cuprinde modificările necesare la regulamentul respectiv. Planul național de trecere la moneda euro al Letoniei specifică faptul că trebuie aplicat așa‑numitul scenariu al „big-bang-ului”. Cu alte cuvinte, adoptarea euro ca monedă a Letoniei trebuie să coincidă cu introducerea bancnotelor și monedelor euro în acest stat membru. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Procedura formală în urma propunerii Comisiei de decizie a Consiliului include consultarea BCE. Provocările în materie de politică economică cu care sunt confruntate statele membre sunt discutate în mod regulat la diferite rubrici în cadrul Comitetului economic și financiar și al ECOFIN/Eurogrup. Este vorba, printre altele, și despre discuții informale asupra unor chestiuni specifice pregătirii unei eventuale intrări în zona euro (inclusiv asupra politicilor privind cursul de schimb). Dialogul cu mediul universitar și alte grupuri interesate are loc în cadrul unor conferințe/seminare sau ad-hoc. Evoluțiile economice din zona euro și din statele membre sunt evaluate în cadrul diverselor proceduri de coordonare și supraveghere a politicilor economice (în special în temeiul articolului 121 din tratat), precum și în contextul monitorizării și examinării regulate de către Comisie a evoluției fiecărei țări și a zonei în ansamblul său (prin prognoze, publicații periodice, contribuții la Comitetul economic și financiar și ECOFIN/Eurogrup). În conformitate cu principiul proporționalității și cu practica anterioară, Comisia propune să nu se efectueze o evaluare formală a impactului. 3. ELEMENTELE JURIDICE ALE PROPUNERII 3.1. Temei juridic Prezenta propunere are ca temei juridic articolul 140 alineatul (3) din tratat, care permite adoptarea celorlalte măsuri necesare pentru introducerea euro în statul membru a cărui derogare a fost abrogată în temeiul articolului 140 alineatul (2) din tratat. Consiliul hotărăște cu unanimitatea statelor membre a căror monedă este euro și a statului membru respectiv, la propunerea Comisiei și după consultarea BCE. 3.2. Subsidiaritate și proporționalitate Propunerea intră în sfera competenței exclusive a Uniunii. Prin urmare, principiul subsidiarității nu se aplică. Prezenta propunere nu depășește ceea ce este necesar în vederea atingerii obiectivului și, prin urmare, este conformă principiului proporționalității. 3.3. Alegerea instrumentului juridic Regulamentul este singurul instrument juridic adecvat pentru modificarea Regulamentului (CE) nr. 974/98 al Consiliului privind introducerea euro. 4. IMPLICAȚIILE BUGETARE Propunerea nu are implicații asupra bugetului Uniunii Europene. 5. Comentarii asupra articolelor 5.1. Articolul 1 În conformitate cu articolul 1 litera (a) și cu articolul 1a din Regulamentul (CE) nr. 974/98, tabelul din anexa la regulamentul menționat enumeră statele membre participante și stabilește data adoptării euro, data schimbării monetare și, dacă este cazul, perioada de retragere treptată pentru toate aceste state membre. În conformitate cu articolul 1 litera (i) din Regulamentul (CE) nr. 974/98, perioada de retragere treptată se poate aplica doar statelor membre în care data adoptării euro coincide cu data schimbării monetare, ceea ce nu a fost cazul pentru cele unsprezece state membre care au adoptat euro la 1 ianuarie 1999 și nici pentru Grecia, care a adoptat euro la 1 ianuarie 2001. În cazul Sloveniei, Ciprului, Maltei, Slovaciei și Estoniei, data adoptării euro a coincis cu data schimbării monetare (1 ianuarie 2007 pentru Slovenia, 1 ianuarie 2008 pentru Cipru și Malta, 1 ianuarie 2009 pentru Slovacia, 1 ianuarie 2011 pentru Estonia), dar aceste țări au optat să nu aplice o perioadă de retragere treptată. În mod asemănător, Letonia, al cărei Plan național de trecere la moneda euro fixează, de asemenea, aceeași dată pentru adoptarea euro și pentru schimbarea monetară (1 ianuarie 2014), a optat și ea să nu recurgă la o perioadă de retragere treptată. Articolul adaugă Letonia și următoarele informații relevante referitoare la acest stat membru în tabelul din anexa la Regulamentul (CE) nr. 974/98, în ordinea protocolară. Stat membru || Data adoptării euro || Data schimbării monetare || Stat membru cu perioadă de „retragere treptată” „Letonia || 1 ianuarie 2014 || 1 ianuarie 2014 || Nu” 5.2. Articolul 2 Articolul stabilește data de 1 ianuarie 2014 ca dată de intrare în vigoare a regulamentului, pentru ca acesta să se aplice conform calendarului celorlalte acte ale Consiliului referitoare la adoptarea euro de către Letonia, și anume data abrogării derogării și data intrării în vigoare a cursului de schimb pentru latsul leton. 2013/0176 (NLE) Propunere de REGULAMENT AL CONSILIULUI de modificare a Regulamentului (CE) nr. 974/98 în ceea ce privește introducerea euro în Letonia CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 140 alineatul (3), având în vedere propunerea Comisiei Europene[3], având în vedere avizul Băncii Centrale Europene[4], întrucât: (1) Regulamentul (CE) nr. 974/98 al Consiliului din 3 mai 1998 privind introducerea euro[5] prevede înlocuirea cu euro a monedelor statelor membre care au îndeplinit condițiile necesare pentru adoptarea euro în momentul în care Comunitatea a intrat în cea de-a treia etapă a uniunii economice și monetare. (2) În conformitate cu articolul 4 din Actul de aderare din 2003, Letonia este un stat membru care beneficiază de o derogare în înțelesul articolului 139 alineatul (1) din Tratatul privind funcționarea Uniunii Europene (denumit în continuare „tratatul”). (3) Potrivit Deciziei 2013/…/UE a Consiliului din … … 2013 privind adoptarea de către Letonia a monedei euro la 1 ianuarie 2014[6], Letonia îndeplinește condițiile necesare pentru adoptarea monedei euro, iar derogarea în favoarea Letoniei se abrogă cu începere de la 1 ianuarie 2014. (4) Introducerea euro în Letonia impune extinderea la Letonia a dispozițiilor existente privind introducerea monedei euro, stabilite prin Regulamentul (CE) nr. 974/98. (5) Planul național de trecere la moneda euro al Letoniei specifică faptul că bancnotele și monedele euro trebuie să aibă curs oficial în statul membru respectiv la data introducerii euro ca monedă națională. În consecință, data adoptării euro, 1 ianuarie 2014, este și data schimbării monetare. Nu se prevede aplicarea unei perioade de „retragere treptată”. (6) Prin urmare, Regulamentul (CE) nr. 974/98 ar trebui modificat în consecință, ADOPTĂ PREZENTUL REGULAMENT: Articolul 1 Anexa la Regulamentul (CE) nr. 974/98 se modifică în conformitate cu anexa la prezentul regulament. Articolul 2 Prezentul regulament intră în vigoare la 1 ianuarie 2014. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele ANEXĂ În anexa la Regulamentul (CE) nr. 974/98 se introduce următorul text, între rubricile referitoare la Cipru și Luxemburg. Stat membru || Data adoptării euro || Data schimbării monetare || Stat membru cu perioadă de „retragere treptată” - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - „Letonia || 1 ianuarie 2014 || 1 ianuarie 2014 || Nu” [1] JO L 139, 11.5.1998, p. 1. Regulament modificat ultima dată prin Regulamentul (CE) nr. 1647/2006 al Consiliului din 7 noiembrie 2006 (JO L 309, 9.11.2006, p. 2). [2] Regulamentul (CE) nr. 2596/2000 al Consiliului din 27 noiembrie 2000 de modificare a Regulamentului (CE) nr. 974/98 al Consiliului privind introducerea euro (JO L 300, 29.11.2000, p. 2). [3] JO C […], […], p. […]. [4] JO C […], […], p. […]. [5] JO C […], […], p. […]. [6] JO L […], […], p. […].